**GUVERNUL ROMANIEI**

**AGENȚIA NAȚIONALĂ PENTRU ACHIZIȚII PUBLICE**

**Ordin**

**privind aprobarea formularelor standard ale proceselor-verbale intermediare de evaluare aferente procedurilor de atribuire a contractelor/acordurilor-cadru de achiziție publică, a contractelor/acordurilor-cadru sectoriale și a contractelor de concesiune de lucrări și concesiune de servicii**

Având în vedere:

- prevederile art. 216 din Legea nr. 98/2016 privind achizițiile publice, cu modificările și completările ulterioare;

- prevederile art. 230 din Legea nr. 99/2016 privind achizițiile sectoriale, cu modificările și completările ulterioare;

- prevederile art. 12 alin. (1) și ale art. 13 alin. (2) din Ordonanța de urgență a Guvernului nr. 98/2017 privind funcția de control ex ante al procesului de atribuire a contractelor/acordurilor-cadru de achiziție publică, a contractelor/acordurilor-cadru sectoriale și a contractelor de concesiune de lucrări și concesiune de servicii, aprobată prin Legea nr. 186/2018, cu modificările și completările ulterioare;

- prevederile art. 4 și ale art.173 alin. (1) din Normele metodologice de aplicare a prevederilor referitoare la atribuirea contractului sectorial/acordului-cadru din Legea nr. 99/2016 privind achizițiile sectoriale, aprobate prin Hotărârea Guvernului nr. 394/2016, cu modificările și completările ulterioare;

- prevederile art. 4 și ale art. 171 alin. (1) din Normele metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, aprobate prin Hotărârea Guvernului nr. 395/2016, cu modificările și completările ulterioare;

- prevederile art. 3 alin. (3) lit. a) și i) din Hotărârea Guvernului nr. 634/2015 privind organizarea și funcționarea Agenției Naționale pentru Achiziții Publice, cu modificările și completările ulterioare;

- necesitatea simplificării și a standardizării formularelor utilizate în cadrul procedurilor de atribuire a contractelor/acordurilor-cadru de achiziție publică/sectoriale, a contractelor de concesiune de lucrări și concesiune de servicii, în vederea fluidizării procesului de atribuire a contractelor de achiziție publică/sectoriale, în scopul asigurării unor practici unitare în rândul autorităților/entităților contractante;

În temeiul art. 4 alin. (3) din Ordonanța de urgență a Guvernului nr. 13/2015 privind înființarea, organizarea și funcționarea Agenției Naționale pentru Achiziții Publice, aprobată prin Legea nr. 244/2015, cu modificările și completările ulterioare,

**Art. 1.**

Președintele Agenției Naționale pentru Achiziții Publice emite prezentul

ORDIN:

(1) Se aprobă formularele standard ale proceselor-verbale intermediare de evaluare, formularul raportului intermediar al etapei privind selecția candidaților, precum și formularul raportului procedurii, aferente procedurilor de atribuire a contractelor/acordurilor-cadru de achiziție publică/sectorială și a contractelor de concesiune de lucrări și concesiune de servicii pe care autoritățile/entitățile contractante le utilizează la finalizarea fazelor procesului de evaluare a ofertelor/candidaturilor, după cum urmează:

a) Proces-verbal privind evaluarea garanției de participare, a informațiilor din DUAE și a documentelor care îl însoțesc, prevăzut în Anexa nr. 1;

b) Raport intermediar al etapei privind selecția candidaților, prevăzut în Anexa nr. 2;

c) Proces-verbal privind evaluarea conformității propunerilor tehnice cu prevederile caietului de sarcini și, după caz, cu factorii de evaluare, prevăzut în Anexa nr. 3;

d) Proces-verbal privind evaluarea propunerilor financiare, inclusiv verificarea conformității acestora cu propunerile tehnice, prevăzut în Anexa nr. 4;

e) Raportul procedurii, prevăzut în Anexa nr. 5;

f) Proces-verbal privind evaluarea documentelor-suport depuse de candidați/ofertanți pentru demonstrarea informațiilor din DUAE, prevăzut în Anexa nr. 6.

(2) Formularele standard prevăzute la alin. (1) lit. a) – f) prezintă concluziile aferente fiecărei faze a procesului de evaluare a cadidaturilor/ofertelor și atribuire a contractului, respectiv argumentele în fapt și în drept pentru care au fost stabilite candidaturile/ofertele declarate admise/respinse, având anexate, după caz, toate înscrisurile întocmite cu ocazia evaluării aspectelor ce fac obiectul respectivelor faze.

**Art. 2.**

1. La finalul fiecărei faze a procesului de evaluare, autoritățile/entitățile contractante completează formularul standard de proces - verbal corespunzător, respectiv raportul procedurii, prevăzut în anexele la prezentul ordin, și introduc în Sistemul electronic de achiziții publice (SEAP) rezultatul fazei de evaluare în cauză.
2. Înainte de întocmirea raportului intermediar privind selecția candidaților și a raportului procedurii, comisa de evaluare întocmește procesul - verbal de analiză a documentelor care probează informațiile din DUAE, prevăzut în Anexa 6, consemnează analiza documentelor care demonstrează îndeplinirea criteriilor de calificare/selecție prezentate de către candidații selectați conform regulilor prevăzute în documentația de atribuire în cadrul procedurilor care prevăd etapă de preselecție, respectiv de către ofertantul/ofertanții declarat/declarați câștigători în urma aplicării criteriului de atribuire.

**Art. 3.**

(1) Formularele standard prevăzute la art. 1 alin. (1) se aplică doar pentru procedurile de atribuire a căror dată limită stabilită pentru depunerea ofertelor/candidaturilor este stabilită după data intrării în vigoare a prezentului ordin.

(2) Niciun document emis de alte organisme/autorități, cu excepția Agenției Naționale pentru Achiziții Publice, prin care se impune respectarea de către autoritățile/entitățile contractante a altor formulare/reguli privind derularea procedurilor de atribuire a contractelor de achiziție publică/sectorială, a contractelor de concesiune de lucrări publice și a contractelor de concesiune de servicii, nu produce efecte juridice.

**Art. 4.**

Anexele nr. 1 – 6 fac parte integrantă din prezentul ordin și se folosesc de către autoritățile/entitățile contractante în cadrul procedurilor de atribuire a contractelor/acordurilor-cadru de achiziție publică/sectorială, a contractelor/acordurilor-cadru sectoriale și a contractelor de concesiune de lucrări și concesiune de servicii.

**Art. 5.**

[Ordinul 1581/2018 privind aprobarea formularelor standard ale proceselor-verbale intermediare de evaluare aferente procedurilor de atribuire a contractelor/acordurilor-cadru de achiziție publică, a contractelor/acordurilor-cadru sectoriale și a contractelor de concesiune de lucrări și concesiune de servicii](http://anap.gov.ro/web/wp-content/uploads/2018/10/Ordin_ANAP_1581_2018.pdf), publicat în Monitorul Oficial nr. 885 din 22 octombrie 2018, se abrogă.

**Art. 6.**

Prezentul ordin se publică în Monitorul Oficial al României, Partea I.

**Președinte,**

**Nr. …… din ……………**

**București**